ทหารไทยต่ออายุ"บุญทักษ์"อีก2ปีทำดิจิทัลแบงก์กิ้ง
คณะกรรมการธนาคารทหารไทย มีมติต่ออายุ "บุญทักษ์" เป็นซีอีโอธนาคารต่ออีก 2 ปี
25 มิ.ย. 2559

คณะกรรมการธนาคารทหารไทย มีมติต่ออายุ "บุญทักษ์" เป็นซีอีโอธนาคารต่ออีก 2 ปี
รายงานข่าวจากธนาคารทหารไทย เปิดเผยว่า การประชุมคณะกรรมการธนาคาร (บอร์ด) เมื่อวันที่ 24 มิ.ย.ได้มีมติเป็นเอกฉันท์แต่งตั้งให้นายบุญทักษ์ หวังเจริญ ดำรงตำแหน่งประธานเจ้าหน้าที่บริหารของธนาคาร ซึ่งกำลังจะหมดวาระสิ้นปี 2559 ต่อไปอีก 2 ปี
ทั้งนี้ คณะกรรมการธนาคารเห็นว่า นายบุญทักษ์ได้วางรากฐานการทำงานของธนาคารไว้อย่างมั่นคงและแข็งแกร่ง อีกทั้งธนาคารอยู่ระหว่างดำเนินการปฏิรูป (Transform) ต่อไปสู่การเป็นธนาคารดิจิทัล โดยวางรากฐานที่แข็งแกร่งของดิจิทัลแบงก์กิ้ง สำหรับยุคใหม่ที่มีการเปลี่ยนแปลงอยู่ตลอดเวลา ซึ่งวิสัยทัศน์นี้ครอบคลุมถึงการดำเนินงานตามทิศทางของทีเอ็มบีที่มุ่งปรับเปลี่ยนกระบวนทัศน์ โดยการเติมเต็มบริการธนาคารรูปแบบเดิมที่สาขา ด้วยโครงสร้างพื้นฐานดิจิทัลที่ปลอดภัยและแข็งแกร่ง ใช้งานง่าย และเชื่อมต่อกันอย่างราบรื่น ให้ลูกค้าได้ใช้ชีวิตเต็มที่ในแบบที่ต้องการ
"ในห้วงเวลาที่สภาวะแวดล้อมในการดำเนินธุรกิจมีการเปลี่ยนแปลงอย่างรวดเร็ว และเข้มข้นส่งผลกระทบต่อธุรกิจธนาคารไทยและการเปลี่ยน เข้าสู่ยุคเศรษฐกิจดิจิทัล คุณ บุญทักษ์เป็นผู้ที่มีความเหมาะสมที่จะผลักดันและสรรค์สร้างการเปลี่ยนแปลงดังกล่าวนี้"
รายงานข่าวระบุสำหรับมติดังกล่าวถือว่าเหนือความคาดหมายของตลาด เนื่องจากนาย บุญทักษ์ดำรงตำแหน่งซีอีโอธนาคารมา 2 วาระ 8 ปีแล้ว และได้ปฏิรูประบบงานธนาคารได้อย่างโดดเด่นและเป็นผู้นำตลาดในด้านการเปลี่ยนแปลงรูปแบบผลิตภัณฑ์การเงินใหม่ๆ